Lipale Tsa Bibele Molimo o Thusa Morena Ezekiase - Websaete ea Molao ea Lipaki Tsa Jehova
NA U tseba lebaka la hore monna eo a rapele Jehova? Ke hobane’ng ha a behile mangolo aa ka pel’a aletare ea Jehova? Monna enoa ke Ezekiase. Ke morena oa meloko e ’meli e ka boroa ea Iseraele. ’Me o tsietsing e khōlō. Hobane’ng?
Hobane mabotho a Assyria a se a timelitse meloko e 10 e ka leboea. Jehova o lumeletse hore seo se etsahale hobane batho bao ba ne ba le babe haholo. Joale mabotho a Assyria a tl’o loantša ’muso oa meloko e ’meli.
Morena oa Assyria o sa tsoa romella Morena Ezekiase mangolo. Ana ke ’ona mangolo ao Ezekiase a a behileng ka pel’a Molimo. Mangolo ana a soma Jehova ’me a re Ezekiase a inehele. Ke ka lebaka leo Ezekiase a rapelang a re: ‘Oho Jehova, re pholose ho morena oa Assyria. Joale lichaba tsohle li tla tseba hore ke uena feela Molimo.’ Na Jehova o tla mamela Ezekiase?
Ezekiase ke morena ea molemo. Ha a tšoane le marena a mabe a ’muso oa meloko e 10 ea Iseraele, ebile ha a tšoane le ntate oa hae ea mobe, Morena Akaze. Ezekiase o bile hlokolosi ho mamela melao eohle ea Jehova. Kahoo, ha Ezekiase a qeta ho rapela, moprofeta Esaia o mo romela molaetsa ona o tsoang ho Jehova: ‘Morena oa Assyria a ke ke a kena Jerusalema. Ha ho le le leng la masole a hae le tla atamela ho eona. A ke ke a betsa motse ka motsu le o mong feela.’
Sheba setšoantšo se leqepheng lena. Na ua tseba hore masole aa a shoeleng kaofela ke bo-mang? Ke Baassyria. Jehova o rometse lengeloi la hae, ’me ka bosiu bo le bong feela lengeloi leo la bolaea masole a Assyria a 185 000. Kahoo morena oa Assyria oa tela ’me o khutlela hae.
’Muso oa meloko e ’meli oa pholosoa, ’me batho ba lula ka khotso ka nakoana. Empa ka mor’a hore Ezekiase a shoe, mora oa hae Manase e ba morena. Manase le mor’a hae ea ileng a mo hlahlama, Amone ka bobeli ke marena a mabe haholo. Kahoo naha e boetse e tlala bokebekoa le mabifi. Ha Morena Amone a bolaoa ke bahlanka ba hae, mor’a hae Josiase o etsoa morena oa ’muso oa meloko e ’meli.
2 Marena 18:1-36; 19:1-37; 21:1-25.
Monna ea moo setšoantšong ke mang, hona ke hobane’ng ha a le tsietsing e khōlō?
Ke mangolo afe ao Ezekiase a a behileng ka pel’a Molimo, hona Ezekiase o rapella eng?
Ezekiase ke morena ea joang, hona Jehova o mo romela molaetsa ofe ka moprofeta Esaia?
Lengeloi la Jehova le etsa’ng ka Baassyria, joalokaha ho bontšitsoe setšoantšong moo?
Le hoja ’muso oa meloko e ’meli o lula ka khotso ka nakoana, ho etsahala’ng ka mor’a lefu la Ezekiase?
Bala 2 Marena 18:1-36.
’Muelli oa Baassyria Rabshake o ile a leka ho fokolisa tumelo ea Baiseraele joang? (2 Mar. 18:19, 21; Ex. 5:2; Pes. 64:3)
Lipaki Tsa Jehova li etsisa mohlala oa Ezekiase joang ha li sebetsana le bahanyetsi? (2 Mar. 18:36; Pes. 39:1; Liprov. 26:4; 2 Tim. 2:24)
Bala 2 Marena 19:1-37.
Batho ba Jehova kajeno ba etsisa Ezekiase joang linakong tsa tsieleho? (2 Mar. 19:1, 2; Liprov. 3:5, 6; Baheb. 10:24, 25; Jak. 5:14, 15)
Morena Sankeribe o ile a hlōloa ka makhetlo afe a mararo, hona o tšoantšetsa mang ka tsela ea boprofeta? (2 Mar. 19:32, 35, 37; Tšen. 20:2, 3)
Bala 2 Marena 21:1-6, 16.
Ke hobane’ng ha ho ka thoe Manase e bile e mong oa marena a khopo ka ho fetisisa a kileng a busa Jerusalema? (2 Likron. 33:4-6, 9)